               ЕВРОПЕЙСКА КОМИСИЯ
            Брюксел, 12.1.2022
            COM(2022) 6 final
            2022/0001(NLE)

            Предложение за
            РЕШЕНИЕ НА СЪВЕТА
            относно частичното суспендиране на прилагането на Споразумението между Европейския съюз и Република Вануату за премахване на визите за краткосрочно пребиваване

               ОБЯСНИТЕЛЕН МЕМОРАНДУМ

               В доклада на Комисията относно режимите за предоставяне на гражданство и право на пребиваване срещу инвестиции в Европейския съюз от януари 2019 г.
                  1
                бяха изразени опасения във връзка с такива режими, по-специално по отношение на сигурността, проникването на организираната престъпност, изпирането на пари, финансирането на тероризма, укриването на данъци и корупцията. Бе отправено и предупреждение, че когато подобни режими се прилагат в държави, които имат безвизов достъп до Съюза, режимите за предоставяне на гражданство срещу инвестиции могат да се използват за заобикаляне на редовната процедура за получаване на шенгенска виза и свързаната с нея задълбочена оценка на рисковете
                  2
               .

               От 2015 г. между ЕС и Вануату се прилага споразумение за отмяна на визовия режим („Споразумението“)
                  3
               . Преди 2015 г. Вануату е прилагала само една схема за предоставяне на гражданство срещу инвестиции, по която са издадени ограничен брой паспорти
                  4
               . От 2015 г. насам обаче Вануату е създала допълнителни режими за предоставяне на гражданство срещу инвестиции, а броят на успешните кандидати се е увеличил значително. Според органите на Вануату понастоящем функционират два режима: програмата за принос към Вануату и програмата за подпомагане на развитието. До март 2021 г. Вануату е издала над 10 500 паспорта по своите режими за гражданство срещу инвестиции
                  5
               . През април 2021 г. парламентът на Вануату одобри нова схема за гражданство, която все още не функционира
                  6
               .

               През 2017 г. Комисията започна разследване на режимите от Вануату, тъй като те породиха сериозни съмнения, по-специално поради техните пропуски в сигурността. Комисията също така предупреди органите на Вануату за възможностите за суспендиране, предвидени в Споразумението. Също през 2017 г. Комисията поиска информация от органите на Вануату относно управлението на режимите, по-специално по отношение на проучването за надеждност на кандидатите. През 2018 г. Комисията получи уверения от правителството на Вануату по отношение на процедурите за проучване на надеждността, в които се посочва, че тези процедури включват проверки в базите данни на Интерпол.

               По време на петия засилен политически диалог между ЕС и Вануату на 15 април 2019 г. ЕС отново изрази загрижеността си по отношение на режимите на Вануату за гражданство срещу инвестиции, като отбеляза, че те биха могли да окажат въздействие върху Споразумението за отмяна на визовия режим. ЕС поясни, че макар процедурите по натурализация да са суверенно право на Вануату, изключително строгите цялостни проверки за сигурност са от съществено значение за предотвратяване на всякакви злоупотреби.

               През юли 2019 г. Комисията научи, че кандидати по режимите за гражданство срещу инвестиции на Вануату са получили гражданство, въпреки че са включени в базите данни на Интерпол, както и че някои кандидати са представили подправени документи (и по-специално подправени свидетелства за съдимост), които убягнали от вниманието на органите на Вануату.

               Комисията изпрати писма до органите на Вануату с искане за допълнителна информация относно режимите, проучванията за надеждност и предоставянето на гражданство на кандидатите, включени в списъците на Интерпол за наблюдение, като отново предупреди за възможността за суспендиране на безвизовия режим
                  7
               .

               По време на шестия засилен политически диалог между ЕС и Вануату на 21 април 2021 г. ЕС отново посочи потенциалното въздействие на режимите на Вануату за гражданство срещу инвестиции върху Споразумението за отмяна на визовия режим и настоятелно препоръча държавата незабавно да разгледа възможните рискове от проникване на организираната престъпност, изпиране на пари, избягване на данъци и корупция, свързани с подобни режими. По време на този политически диалог Вануату пое ангажимент да проведе реформи в отговор на тези опасения, като например да си сътрудничи тясно с различни заинтересовани страни — по-специално със звеното за финансово разузнаване — или да измени Закона за паспортите. През април 2021 г. обаче правителството на Вануату предприе допълнителни стъпки за създаване на нова програма за гражданство.

               Въз основа на информацията, получена от Вануату, Комисията стигна до заключението, че нейните режими за инвеститори съдържат сериозни недостатъци и пропуски по отношение на сигурността, които могат да създадат риск за вътрешната сигурност на ЕС и неговите държави членки. По-конкретно, средното време, необходимо за обработване на заявленията, е твърде кратко, за да се даде възможност за задълбочено проучване, и няма систематичен обмен на информация с държавата на произход на кандидатите или със държавата на основното предишно пребиваване преди предоставянето на гражданство. Освен това няма изисквания за физическо пребиваване или присъствие във Вануату. Липсата на изискване за присъствено интервю поражда допълнителни съмнения относно надеждността на проучването за сигурност, тъй като така се ограничават възможностите за органите да потвърдят предоставената в заявлението информация, включително нейната истинност и достоверност.

               Наличните данни също така пораждат опасения по отношение на обхвата на режимите, процента на отхвърляне и националностите на произход:

               Първо, броят на успешните кандидати (повече от 10 500 гражданства, предоставени срещу инвестиции в периода 2013—2021 г., според Паспортното бюро на Вануату) е много висок.

               Второ, процентът на отхвърляне е изключително нисък. Въз основа на наличната информация само едно заявление е било отхвърлено до 2020 г.
                  8
                Това поражда допълнителни съмнения относно надеждността на проучването за сигурност и надлежната проверка.

               Трето, сред държавите на произход на успешните кандидати са държави, които обикновено са изключени от други режими за гражданство, като Иран и Афганистан, както и държави, чиито граждани се нуждаят от виза за краткосрочен престой в ЕС, включително Нигерия, Йемен, Сирия, Пакистан и Либия.

               В резултат от това въведените от Вануату от 2015 г. насам режими позволяват на граждани, за които се изисква виза, да заобикалят редовната процедура за получаване на шенгенска виза и свързаната с нея задълбочена оценка на рисковете по отношение на миграцията и на сигурността за всяко лице. Режимите на Вануату за гражданство срещу инвестиции не гарантират високото равнище на сигурност, посочено в доклада на Комисията от 2019 г. относно режимите за предоставяне на гражданство и право на пребиваване срещу инвестиции
                  9
               .

               И накрая, режимите, създадени от 2015 г. насам, се рекламират като предоставящи безвизов достъп до ЕС, въпреки че Споразумението за отмяна на визовия режим няма за цел да позволи на гражданите на трети държави, от които се изисква да притежават виза, за да пътуват до ЕС, да заобиколят това изискване, като придобият гражданство на Вануату. ЕС зачита правото на суверенните държави да вземат решения относно своите собствени процедури за натурализация, но безвизовият достъп до Съюза не следва да се използва като инструмент за привличане на индивидуални инвестиции в замяна на гражданство.

               Действието на Споразумението може да бъде спряно изцяло или частично по съображения, свързани с обществения ред или защитата на националната сигурност
                  10
               .

               В този контекст Комисията счита, че режимите за инвеститори във Вануату противоречат на целите на визовата политика на ЕС и на разграничението, което се прави в Регламент 2018/1806
                  11
                между трети държави, чиито граждани подлежат на изискването за виза, и трети държави, чиито граждани не подлежат на такова изискване, което се определя от ЕС въз основа на оценка на всеки отделен случай съгласно различни критерии, свързани, наред с другото, със сигурността. Подобни режими дават на гражданите на трети държави, които биха били задължени да притежават виза, ако не бяха получили гражданство на Вануату, възможността да пътуват до ЕС безвизово, без да преминават през проверката за сигурност преди да пристигнат на външните граници, която се изисква съгласно шенгенската визова процедура.

               С оглед на гореизложеното частичното и пропорционално суспендиране на Споразумението за отмяна на визовия режим е оправдано, за да се смекчи въздействието на режимите за гражданство срещу инвестиции върху безвизовия режим между ЕС и Вануату. Като се има предвид, че на практика за граничните служители на държавите членки няма да е възможно да определят дали даден обикновен паспорт е издаден чрез схема за инвестиции, спирането на действието на Споразумението следва да обхваща всички обикновени паспорти, издадени от 25 май 2015 г. насам, когато Вануату започна издаването на значителен брой паспорти в замяна на инвестиции.

               2022/0001 (NLE)

               Предложение за

               РЕШЕНИЕ НА СЪВЕТА

               относно частичното суспендиране на прилагането на Споразумението между Европейския съюз и Република Вануату за премахване на визите за краткосрочно пребиваване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) от него,

               като взе предвид Договора за функционирането на Европейския съюз, и по-специално член 218, параграф 9 от него,

               като има предвид, че:

               (1)Споразумението между Европейския съюз и Република Вануату („страните“) за премахване на визите за краткосрочно пребиваване
                  12
                („Споразумението“) беше сключено на 28 май 2015 г.
                  13
                с цел улесняване на пътуването до Съюза за граждани на Вануату и на пътуването до Вануату за граждани на Съюза.

               (2)Споразумението се основава на общото желание на страните да насърчават контактите между хората, да засилят туризма и да стимулират стопанската дейност между Съюза и Вануату.

               (3)Съгласно член 8, параграф 4 от Споразумението всяка от страните може да суспендира прилагането на Споразумението изцяло или отчасти, по-специално по съображения, свързани с обществения ред и защитата на националната сигурност. Решението за суспендиране се нотифицира на другата страна не по-късно от 2 месеца преди планираната дата на неговото влизане в сила. Ако причините за това суспендиране престанат да съществуват, страната, която е суспендирала Споразумението, трябва незабавно да уведоми другата страна за това и да отмени суспендирането.

               (4)Вануату прилага режими за предоставяне на гражданство срещу инвестиции, чрез която е предоставила гражданство на Вануату на граждани на други държави, които преди това не са били свързани с Вануату, като е издала положителни решения по почти всички заявления. До март 2021 г. държавата е издала над 10 500 паспорта с изключително нисък процент на отхвърляне
                  14
               . Това поражда съмнения относно надеждността на проучването за сигурност и надлежната проверка, извършвани от органите на Вануату.

               (5)В кореспонденция от октомври 2017 г., ноември 2019 г., юни 2020 г. и март 2021 г. Комисията изрази сериозни опасения и предупреди правителството на Вануату за възможността за възстановяване на изискването за виза. Обясненията, предоставени от Вануату, не бяха достатъчни, за да разсеят тези опасения.

               (6)Предоставянето на гражданство на кандидати, включени в базите данни на Интерпол, противоречи на предишните уверения на органите на Вануату по отношение на проверките за сигурност и поражда допълнителни опасения относно надеждността на процедурите за проверка за сигурност на режимите.

               (7)Сред одобрените кандидати, получили гражданство на Вануату, са граждани на държави, които трябва да притежават виза, когато преминават външните граници на Съюза. Освен това Комисията изрази загриженост относно липсата на изисквания за физическо присъствие или пребиваване на кандидатите, кратките периоди на обработване на заявления по режимите и липсата на систематичен обмен на информация със държавите на произход или на основно предишно пребиваване на кандидатите. Комисията стигна до заключението, че проверката на заявленията по режимите за гражданство срещу инвестиции във Вануату не гарантира високо равнище на сигурност.

               (8)Суспендирането на Споразумението следва да бъде ограничено до обикновени паспорти, издадени от 25 май 2015 г. насам, когато броят на одобрените кандидати по режимите за гражданство срещу инвестиции във Вануату започна да нараства значително.

               (9)Поради това прилагането на Споразумението следва да бъде суспендирано по отношение на всички граждани на Вануату, които притежават обикновен паспорт, издаден от Вануату от 25 май 2015 г. насам.

               (10)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  15
               ; следователно Ирландия не участва в неговото приемане и не е обвързана от него, нито от неговото прилагане.

               ПРИЕ НАСТОЯЩОТО РЕШЕНИЕ:

               Член 1

               Споразумението между Европейския съюз и Република Вануату за премахване на визите за краткосрочно пребиваване се суспендира за гражданите на Вануату, които притежават обикновени паспорти, издадени от Вануату от 25 май 2015 г. насам.

               Член 2

               Настоящото решение влиза в сила на [два месеца след публикуването – OP please insert a specific date].

               Съставено в Брюксел на […] година.

                     За Съвета

                     Председател

                     (1)

                        COM(2019) 12 final.

                     (2)

                        стр. 22—24.

                     (3)

                        Споразумение между Европейския съюз и Република Вануату за премахване на визите за краткосрочно пребиваване (ОВ L 173, 3.7.2015, стр. 48).

                     (4)

                        Според информацията, предоставена от органите на Вануату, между 2014 г. и 2015 г. са били издадени 93 паспорта в рамките на Програмата за имиграция за капиталови инвестиции (CIIP).

                     (5)

                        Информация, предоставена от Паспортното бюро на Вануату на 14 юни 2021 г.

                     (6)

                        Информация, предоставена от делегацията на ЕС на 17 юни 2021 г.

                     (7)

                        Писма, изпратени от Комисията до Вануату на 15 ноември 2019 г. и 18 юни 2020 г.

                     (8)

                        Информация, предоставена от Паспортното бюро на Вануату на 22 септември 2020 г.

                     (9)

                        COM(2019) 12 final.

                     (10)

                        Член 8, параграф 4 от Споразумението за премахване на визите между Европейския съюз и Вануату, цитирано по-горе.

                     (11)

                        Регламент (ЕС) 2018/1806 на Европейския парламент и на Съвета от 14 ноември 2018 г. за определяне на третите държави, чиито граждани трябва да притежават виза, когато преминават външните граници, както и тези, чиито граждани са освободени от това изискване (ОВ L 303, 28.11.2018 г., стр. 39).

                     (12)

                        ОВ L 173, 3.7.2015 г., стр. 48.

                     (13)

                        Решение (ЕС) 2016/272 на Съвета от 12 февруари 2016 г. за сключване, от името на Европейския съюз, на Споразумението между Европейския съюз и Република Вануату за премахване на визите за краткосрочно пребиваване (ОВ L 52, 27.2.2016 г., стр. 11).

                     (14)

                        Информация, предоставена от Паспортното бюро на Вануату на 14 юни 2021 г.

                     (15)

                        Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (
                  ОВ L 64, 7.3.2002 г., стр. 20
                  ).


               ЕВРОПЕЙСКА КОМИСИЯ
            Брюксел, 14.1.2022
            COM(2022) 9 final
            2022/0005(NLE)

            Предложение за
            РЕШЕНИЕ НА СЪВЕТА
            за удължаване на срока на действие на Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави членки и Съединените американски щати

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави членки, от една страна, и Съединените американски щати, от друга страна
                     1
                   (наричано по-долу „споразумението“), бе подписано през 2004 г. То влезе в сила през 2011 г. след ратифицирането му от САЩ, ЕС и всички държави членки.

                  Целта на споразумението е да предостави рамка за сътрудничество между страните за насърчаване, осигуряване и използване на сигнали и услуги на GPS и „Галилео“ за навигация и определяне на времето за граждански цели, услуги с добавена стойност, системи за повишаване на точността и стоки за глобална навигация и определяне на времето.

                  В член 20, параграф 5 от споразумението се предвижда, че „Настоящото споразумение остава в сила в продължение на десет години. Най-малко три месеца преди края на началния 10-годишен период страните се информират взаимно за намерението си да удължат споразумението за срок от пет години.“. Срокът на действие на споразумението изтича на 12 декември 2021 г.

                  През юни 2021 г. САЩ изразиха интерес, като поискаха разрешение за удължаване на срока на действие на споразумението. През септември Комисията отговори, че ще поиска разрешение от Съвета на Европейския съюз за удължаване на срока на действие на споразумението.

                  Оценката, извършена от Европейската комисия, ясно показва, че споразумението предоставя важна рамка за осъществяване и улесняване на сътрудничеството между ЕС и САЩ в областта на спътниковата навигация, което води до взаимни изгоди.

                  Споразумението е от съществено значение за разбирането от всяка от страните на положението в областта на спътниковата навигация и за съвместното определяне на приоритетни области от взаимен интерес в областта на международното сътрудничество. То също така предлага полезен форум за оценка на сътрудничеството през предишни периоди и за определяне на бъдещите действия.

                  В интерес на ЕС е посоченото споразумение да се поднови, за да продължи сътрудничеството със САЩ в областта на спътниковата навигация.

               •Съгласуваност с действащите разпоредби в тази област на политиката

                  Настоящата инициатива е изцяло в съответствие с Регламент (ЕС) 2021/696 на Европейския парламент и на Съвета от 28 април 2021 г. за създаване на космическа програма на Съюза и Агенция на Европейския съюз за космическата програма и за отмяна на регламенти (ЕС) № 912/2010, (ЕС) № 285/2013 и (ЕС) № 377/2014 и на Решение № 541/2014/ЕС.

                  Регламент (ЕС) 2021/696 гласи:

                  - В съображение 67, че за да се оптимизира използването на предлаганите услуги, услугите от „Галилео“ следва да са съгласувани и оперативно съвместими, доколкото е възможно, с други навигационни спътникови системи, без да се засяга целта за стратегическа автономност на Съюза.

                  - В член 48, параграф 2, че „Галилео“ и EGNOS (Европейската геостационарна служба за навигационно покритие) и услугите, които те предоставят, са съгласувани и оперативно съвместими с други навигационни спътникови системи и с конвенционални средства за радионавигация, когато необходимите изисквания и условия за тяхната съгласуваност и оперативна съвместимост са определени в международни споразумения.

                  Радиочестотната съвместимост и оперативната съвместимост между „Галилео“ и GPS са сред основните цели на споразумението.

                  Международното сътрудничество също така е ключов елемент от космическата стратегия за Европа, както Комисията е определила в своето съобщение от 26 октомври 2016 г.
                     2
                  , в което се посочва, че Комисията ще вземе предвид специфичните изисквания на космическите системи, когато координира разпределението на честотите на европейско и международно равнище.

                  Европейските ГНСС (глобални навигационни спътникови системи) са важен елемент от политиката на ЕС за пълно интегриране на инфраструктурата за наземен, морски и въздушен транспорт с цел безопасно, безпрепятствено, икономично и съобразено с околната среда придвижване. Сключването на споразумения за сътрудничество в областта на спътниковата навигация с държави, които също разработват свои собствени ГНСС, включително САЩ, е част от международната стратегия на Съюза по отношение на ГНСС.

                  САЩ са ключов партньор и най-близкият партньор доставчик на ГНСС за „Галилео“.

                  С настоящото предложение не се предвижда предоставяне на САЩ на права на собственост или на права за вземане на решения.

               •Съгласуваност с други политики на Съюза

                  В предложението се взема предвид и новата трансатлантическа програма на ЕС и САЩ за глобална промяна, която е от значение в този контекст, тъй като насърчава Съюза и САЩ да работят заедно в областта на технологиите, търговията и стандартите.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 189 и член 218, параграф 6, буква а), подточка v) от Договора за функционирането на Европейския съюз.

                  В съответствие с установената съдебна практика на Съда „изборът на правното основание на даден акт на Съюза [...] трябва да се основава на обективни критерии, които да подлежат на съдебен контрол, сред които са целта и съдържанието на акта“
                     3
                  .

                  Съгласно член 189, параграф 1 от ДФЕС „с оглед подпомагането на научния и техническия прогрес, на промишлената конкурентоспособност и на изпълнението на своите политики, Съюзът разработва европейска космическа политика. За тази цел той може да насърчава съвместни инициативи, да подкрепя научните изследвания и технологичното развитие и да координира усилията, необходими за проучването и използването на космическото пространство“.

                  Споразумението допринася за тази цел, както е видно от неговия член 1, съгласно който целта му е „да осигури рамка за сътрудничество между страните за насърчаване, осигуряване и използване на сигнали и услуги на GPS и „Галилео“ за навигация и определяне на времето за граждански цели, услуги с добавена стойност, системи за повишаване на точността и стоки за глобална навигация и определяне на времето“. Освен това „страните възнамеряват да работят съвместно, както двустранно, така и в многостранни форуми, както е предвидено в споразумението, за насърчаване и улесняване на използването на тези сигнали, услуги и оборудване за мирни граждански, търговски и научни цели в съответствие с взаимните интереси в областта на сигурността, както и за тяхното прокарване“. В съответствие с член 216, параграф 1 от ДФЕС, за да постигне целите, определени в член 189 от ДФЕС, ЕС разполага с компетентност да взема решения относно удължаването на срока на действие на споразумението от свое име.

                  Процесуалноправното основание за вземане на решение за удължаване на срока на действие на споразумението от името на ЕС е член 218, параграф 6, буква а), подточка v) от ДФЕС. Не е необходимо Комисията да иска от Съвета разрешение за водене на преговори за удължаване на срока в съответствие с член 218, параграф 2 от ДФЕС. В член 20, параграф 5 от споразумението не се предвижда провеждането на преговори, а обикновено уведомяване.

               •Субсидиарност (при неизключителна компетентност)

                  Отделните държави членки не могат да постигнат целите на предложението поради следните причини.

                  - „Галилео“ е собственост на Съюза, като разходите се оценяват на няколко десетки милиарда евро, финансирани като европейска инициатива, която се управлява от Комисията в контекста на космическата политика;

                  - Системата „Галилео“ и нейните услуги не се предоставят от една отделна държава членка. Поради това приложното поле на споразумението, което трябва да бъде разширено, не може да бъде ограничено до една отделна държава членка или до група от държави членки, а засяга Съюза като цяло и в някои аспекти дори може да има въздействие в световен мащаб;

                  - Промишлените и техническите познания в космическия сектор са разпръснати в няколко държави членки, като нито една отделна държава не е в състояние да ги овладее сама. Без координирани усилия и обмен на информация рисковете от договаряне на неоптимални решения със САЩ ще се увеличат.

                  Действия на равнището на Съюза ще бъдат по-подходящи за постигане на целите на предложението поради следните причини:

                  - инфраструктурата на системата „Галилео“ се внедрява в целия свят и сигурността и защитата на „Галилео“ ще зависят до голяма степен от прилагането на съгласувани мерки за защита от страна на Съюза и всички негови държави членки, с подкрепата на САЩ, когато е целесъобразно;

                  - Комисията, в качеството си на ръководител на програмата, действащ от името на Съюза и като собственик на системата, е в по-добра позиция за предприемане на всички разумни мерки за постигане на такава съгласуваност. Ако това не бъде направено, ще се увеличат рисковете за сигурността, а към Съюза и неговите държави членки могат да бъдат предявявани искове за отговорност в случай на сериозни инциденти.

                  Позициите, които Комисията заема от името на Съюза в различните работни групи, създадени съгласно член 13 от споразумението, водят до съгласуваност на равнището на Съюза.

               •Пропорционалност

                  Не се прилага.

               •Избор на инструмент

                  Удължаването на срока на действие на споразумението е единственият инструмент, който осигурява съгласуваност в рамките на Съюза в отношенията със САЩ в областта на гражданската спътникова навигация. Това не засяга по-голямата част от аспектите, свързани със спътниковата навигация и определянето на времето за военни цели.

                  Съгласуваността при прилагането е от особена важност с оглед на мерките, установени от страните относно сигналите за навигация и определяне на времето за граждански цели и доставчиците на тези сигнали, услугите за навигация и определяне на времето за граждански цели и доставчиците на тези услуги, системите за повишаване на точността, услугите с добавена стойност и доставчиците на услуги с добавена стойност, както и относно стоките за глобална навигация и определяне на времето.

                  В Договора за функционирането на ЕС не са предвидени други осъществими варианти за уреждане на отношенията с трета държава.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Настоящата инициативата не е част от програмата REFIT.

               •Консултации със заинтересованите страни

                  Комисията разгледа въпроса за удължаването на срока на действие на споразумението в Комитета за програмата за ГНСС.

                  Комисията проведе консултации също така с работна група „Транспорт — интермодални въпроси и мрежи“ на Съвета и с работна група „Космическо пространство“ на Съвета.

               •Събиране и използване на експертни становища

                  Обобщение на получените и използвани становища.

                  Целесъобразно и желателно е Съюзът да удължи срока на действие на споразумението. В споразумението не се съдържат разпоредби, които са остарели, неприемливи или които биха възпрепятствали удължаването на неговия срок на действие.

               •Оценка на въздействието

                  Първият вариант е да не се поема инициатива в отговор на изразения от държавите членки и от САЩ интерес за удължаване на срока на действие на споразумението. Това би могло да се възприеме като акт на противопоставяне, който би могъл да застраши съвместимостта на „Галилео“ и GPS, да забави или преустанови сътрудничеството по отношение на тяхната оперативна съвместимост, като по този начин се създава риск от забавяне при разгръщането на оперативния капацитет на „Галилео“.

                  Вторият вариант е да се удължи срокът на действие на настоящото споразумение. Това е избраният вариант, тъй като:

                  •
                        системите „Галилео“ и GPS са в процес на по-нататъшно развиване и усъвършенстване. По редица причини е необходимо осъществяване на непрекъснато сътрудничество между двете системи, в това число за гарантиране на съвместимост, включително на оперативна съвместимост;

                  •
                        САЩ са привилегирован партньор на Съюза в областта на спътниковата навигация;

                  •
                        САЩ и държавите — членки на Съюза, не се противопоставят на удължаването на срока на действие на споразумението.

               •Пригодност и опростяване на законодателството

                  Настоящата инициативата не е част от програмата REFIT.

               4.ОТРАЖЕНИЕ ВЪРХУ БЮДЖЕТА

                  През десетте години на прилагане на настоящото споразумение нито една от дейностите в неговите рамки не е изисквала финансиране от някоя от страните.

                  За следващия петгодишен период на удължаване на срока на действие на настоящото споразумение отново няма да е необходимо финансиране.

                  Отражението върху бюджета ще бъде ограничено до административните разходи, които ще бъдат поети от страните при изпълнението на задачите, попадащи в обхвата на техните отговорности. Всички административни разходи са свързани с командировки. Всички командировки на Комисията по споразумението се заплащат от общия финансов пакет за командировки, а не от оперативния бюджетен ред за „Галилео“ по Регламента за космическата програма на ЕС.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  С настоящото предложение за удължаване на срока на действие на споразумението не се предвижда предоставяне на САЩ на права на собственост по отношение на „Галилео“ или на права за вземане на решения.

                  С предложението не се предоставя право на САЩ да участват в свързаните с ГНСС програмни комитети или работни групи на ЕС.

                  С предложението не се предоставя разрешение на САЩ да участват във форуми, работни групи или дискусии, свързани с публично регулираната услуга на „Галилео“.

               2022/0005 (NLE)

               Предложение за

               РЕШЕНИЕ НА СЪВЕТА

               за удължаване на срока на действие на Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави членки и Съединените американски щати

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 189 във връзка с член 218, параграф 6, втора алинея, буква а), подточка v) от него,

               като взе предвид предложението на Европейската комисия,

               като взе предвид одобрението на Европейския парламент
                  4
               ,

               като има предвид, че:

               (1)С Решение 2011/901/ЕС
                  5
                Съветът одобри сключването на Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Съединените американски щати, от една страна, и Европейската общност и нейните държави членки, от друга страна
                  6
               . Споразумението бе подписано в Dromoland Castle, Ирландия, на 26 юни 2004 г. и влезе в сила на 12 декември 2011 г.

               (2)В съответствие с член 20, параграф 5 от споразумението то остава в сила в продължение на десет години, като най-малко три месеца преди края на началния 10-годишен период страните се информират взаимно за намерението си да удължат споразумението за срок от пет години. Срокът на действие на споразумението изтече на 12 декември 2021 г.

               (3)Двете страни потвърдиха намерението си да удължат срока на действие на споразумението за допълнителен срок от пет години без изменение на споразумението. След удължаването на срока на действие съдържанието на споразумението следва да остане същото. За да се осигури непрекъснатост на действието на споразумението, настоящото решение следва да влезе в сила по спешност и да се прилага от 12 декември 2021 г.

               (4)Поради това удължаването на срока на действие на споразумението следва да бъде одобрено от името на Съюза,

               ПРИЕ НАСТОЯЩОТО РЕШЕНИЕ:

               Член 1

               Удължаването на срока на действие на Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Съединените американски щати и Европейската общност и нейните държави членки за допълнителен срок от 5 години се одобрява от името на Съюза.

               Член 2

               Комисията връчва на Съединените американски щати, от името на Съюза, дипломатическата нота, предвидена в член 20, параграф 1 от споразумението, и прави следната нотификация: „Вследствие на влизането в сила на Договора от Лисабон на 1 декември 2009 г. Европейският съюз заменя Европейската общност и е неин правоприемник, като от същата дата упражнява всички права и поема всички задължения на Европейската общност. Следователно позоваванията на „Европейската общност“ в текста на споразумението, следва, когато е уместно, да бъдат четени като позовавания на „Европейския съюз“.“.

               Член 3

               Настоящото решение влиза в сила в деня на приемането му.

               То се прилага от 12 декември 2021 г.

               Съставено в Брюксел на […] година.

                     За Съвета

                     Председател

               ЗАКОНОДАТЕЛНА ФИНАНСОВА ОБОСНОВКА

               Няма законодателна финансова обосновка, тъй като няма разходи, свързани с настоящото споразумение, с изключение на пътните разходи, които се заплащат от общия финансов пакет за командировки, а не от оперативния бюджетен ред за „Галилео“ по космическата програма на ЕС.

                     (1)

                        ОВ L 348, 31.12.2011 г., стр. 3.

                     (2)

                        Съобщение на Комисията до Европейския парламент, Съвета, Европейския икономически и социален комитет и Комитета на регионите, Космическа стратегия за Европа (COM(2016) 705, 26.10.2016 г.).

                     (3)

                        Например дело C-263/14, Европейски парламент/Съвет (Танзания, Споразумение относно лица, извършващи пиратска дейност), ECLI EU C 2016 435, т. 43—44.

                     (4)

                        ОВ С [...], [...] г., стр. [...].

                     (5)

                        Решение на Съвета от 12 декември 2011 г. относно сключването на Споразумението относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави членки, от една страна, и Съединените американски щати, от друга страна (ОВ L 348, 31.12.2011 г., стр. 1).

                     (6)

                        Споразумение относно насърчаването, осигуряването и използването на спътниковите навигационни системи „Галилео“ и GPS и свързаните с тях приложения между Европейската общност и нейните държави членки, от една страна, и Съединените американски щати, от друга страна (ОВ L 348, 31.12.2011 г., стр. 3).